Predkladacia   správa

      Materiál „Návrh koncepcie pre vytvorenie siete jednotných kontaktných miest  predkladá Ministerstvo hospodárstva SR v súlade s  Plánom práce vlády SR na rok 2006, so stanoveným termínom jeho predloženia v marci 2006. Spolupracujúcim rezortom spracovania materiálu je Ministerstvo vnútra SR. Materiál navrhuje spôsob zakladania a fungovania siete jednotných kontaktných miest (ďalej JKM) v Slovenskej republike. 

      Jednotným kontaktným miestom  je miesto, v ktorom budú sústredené všetky administratívne postupy  spojené s podnikaním v oblasti služieb  a  to  bez toho, aby sa činnosťou JKM zmenili alebo obmedzili kompetencie iných príslušných orgánov. Zámerom vytvorenia siete JKM je zjednodušiť a zefektívniť prístup podnikateľov  na trh v rámci EÚ. Podľa požiadaviek návrhu smernice Európskeho parlamentu a Rady o službách  na vnútornom trhu (ďalej návrh smernice) má sieť JKM zabezpečiť všetky postupy a formality potrebné na získanie prístupu k činnostiam poskytovateľa služieb, najmä potrebné oprávnenia na podnikanie, vyhlásenia, oznámenia, alebo žiadosti o udelenie povolenia príslušným kompetentným orgánom, žiadostí o zapísanie do príslušného registra - evidencie poskytovateľov služieb určitého druhu poskytovanej služby vrátane registra v profesijnom orgáne, prípadne  združení. 

      Založenie siete Jednotných kontaktných miest (JKM) na Slovensku vychádza                          z Programového vyhlásenia vlády Slovenskej republiky (PVV SR) na roky 2002 až 2006,        z časti Podpora podnikania a konkurencieschopnosti ekonomiky, v ktorom sa vláda zaviazala podporovať podnikanie a  zlepšovať podnikateľské prostredie zjednodušením vstupu             do podnikania, predovšetkým zjednodušením jeho administratívneho procesu. V tomto smere PVV SR plne korešponduje s dokumentom „Stratégia konkurencieschopnosti Slovenska       do roku 2010“ (Lisabonská stratégia pre Slovensko), z ktorého vyplýva požiadavka skvalitniť podnikateľské prostredie na Slovensku.  Požiadavka vytvorenia siete JKM vyplýva aj z návrhu smernice Európskeho parlamentu a Rady o  službách na vnútornom trhu, ktorá sa zaoberá zlepšovaním podmienok podnikateľského prostredia pri poskytovaní služieb,  voľným pohybom služieb a osôb v rámci európskeho vnútorného trhu. 

      Gestorom spracovávania návrhu smernice o službách  na vnútornom trhu za Slovenskú republiku je Ministerstvo hospodárstva SR, ktorému kompetencie pre oblasť  podpory malého  a  stredného podnikania a tvorby stratégie v podnikateľskom prostredí vyplývajú priamo      zo zákona č. 575/2001 Z. z. o organizácii činnosti vlády SR a organizácii ústrednej štátnej správy.    

      Návrh smernice je v súčasnosti prerokovávaný jednotlivými členskými štátmi a orgánmi Európskej únie. Smernica sa usiluje o zjednodušovanie a  zefektívnenie administratívnych postupov pri začatí podnikania, ako aj počas jeho výkonu pre všetkých poskytovateľov širokého spektra služieb, pre živnostníkov ako aj pre osoby podnikajúce na základe iného ako živnostenského oprávnenia. Smernica sa však nevzťahuje na všetky služby. Pre osoby podnikajúce v službách, ktoré sú z režimu návrhu smernice vylúčené, a ktoré súčasne patria do okruhu služieb vykonávaných podľa osobitných predpisov, napr. telekomunikačné, finančné a poštové služby, budú JKM poskytovať informácie o vykonávaní týchto služieb na území SR, prípadne budú v pozícii sprostredkovateľa pre  získanie povolenia k danej službe.

       Zámer, zjednodušiť administratívne procedúry, má byť zrealizovaný každým členským štátom EÚ,  práve prostredníctvom vybudovania a zabezpečenia prevádzky  siete JKM. 
JKM majú zjednodušiť prístup na trh nielen domácim podnikateľom, ale aj  občanom z iných členských štátov, ktorí majú záujem sa etablovať, založiť si podnik, zriadiť prevádzku  v inom členskom štáte. Slovenská republika má v tomto smere dostatočné skúsenosti. 
       V rámci prípravných prác, pre zriadenie a zabezpečenie činnosti JKM na Slovensku, boli pod gesciou ministerstva hospodárstva zriadené pracovné skupiny -  vnútrorezortná pracovná skupina zložená zo zástupcov príslušných sekcií ministerstva a medzirezortná pracovná skupina zložená zo zástupcov jednotlivých rezortov. K predmetnej problematike sa uskutočnilo niekoľko rokovaní, analyzovali sa rôzne postupy a návrhy na zriadenie JKM. Medzirezortnou pracovnou skupinou boli vytypované a oslovené prostredníctvom ministerstva hospodárstva tri subjekty a to:  Ministerstvo vnútra SR, Slovenská obchodná a priemyselná komora a Národná agentúra pre rozvoj malého a stredného podnikania               s požiadavkou o predloženie návrhov na zriadenie JKM a ich činnosť.  Výber týchto subjektov bol vykonaný z hľadiska ich predpokladov na prevzatie funkcie JKM.

       MH SR po zhodnotení predložených návrhov, ako aj po poslednom rokovaní zástupcov MH SR  a  MV SR dňa 1. 2. 2006 rozhodlo, že najvhodnejším kandidátom pre zriadenie                     a  zabezpečovanie činností, ktoré majú poskytovať JKM  je Ministerstvo vnútra SR, ktoré má s administratívnymi postupmi pri začatí podnikania, ako aj počas trvania podnikania veľkej väčšiny fyzických a právnických osôb – živnostníkov, najväčšie a niekoľkoročné skúsenosti. 

      Zástupcovia ministerstva hospodárstva a ministerstva vnútra prerokovali a dohodli, že JKM na Slovensku sa vytvoria na základe gestorstva MH SR a spolugestorstva  MV SR.     MH SR prevezme zodpovednosť za metodické riadenie JKM, vytvorenie informačného portálu a aktivity vyplývajúce vo vzťahu k návrhu smernice o službách na vnútornom trhu a MV SR, bude zodpovedné za založenie a prevádzku JKM na Slovensku.  Tým by sa príprava JKM a ich činnosť rozdelila na časť metodicko–koordinačnú, v gescii MH SR a časť výkonnú, v gescii  MV SR. Vzájomné vzťahy medzi MH SR a MV SR budú riešené medzirezortnou dohodou.

      Materiál pozostáva z úvodnej časti, prvej a druhej časti a prílohy. Obsahom prvej časti materiálu je Návrh koncepcie vytvorenia siete JKM na Slovensku z hľadiska metodicko – koordinačnej činnosti a inštitucionálneho zabezpečenia a výkonu JKM. Druhá časť materiálu poukazuje na základný rámec právnych predpisov, ktoré budú dotknuté zakladaním JKM v podobe novelizácií. Príloha materiálu pozostáva z Časového harmonogramu postupových krokov, ktoré sú základom pre úspešné vytvorenie funkčnej siete JKM. Predpokladom  zavedenia tohto modelu je jeho schválenie  vo vláde SR.  

      Materiál bol v čase od 7.3.2006 do 17.3.2006 predmetom medzirezortného pripomienkového konania. Zásadné pripomienky boli vznesené ministerstvom spravodlivosti a ministerstvom financií. Všetky rozpory boli odstránené v expertných rozporových konaniach dňa 22.3.2006, s výnimkou rozporu  ministerstva financií proti navýšeniu rozpočtu kapitoly MH SR a MV SR na roky  2007, 2008 a 2009.  MH SR  od svojej požiadavky ustúpilo (záznamy z rozporových konaní tvoria prílohu k časti „Vyhodnotenie medzirezortného pripomienkového konania“).

      Pretrvávajúci rozpor MF SR proti požiadavke MV SR, týkajúci sa navýšenia počtu zamestnancov a  dobudovania technického vybavenia na  živnostenských úradoch, ktoré majú plniť funkciu JKM, bol riešený ministerským rozporovým konaním dňa 31.3.2006. Jeho výsledkom bola dohoda, že nároky na financovanie JKM budú uplatnené v návrhu rozpočtu MV SR na rok 2007 a premietnuté v návrhu legislatívnej zmeny živnostenského zákona, ktorý bude činnosť JKM upravovať, čím bol rozpor medzi MV SR a MF SR odstránený.

      Dňa 31.3.2006 bol materiál aj predmetom rokovania Rady hospodárskeho a sociálneho partnerstva. Bol odsúhlasený na ďalšie prerokovanie s pripomienkami, na ktoré predkladatelia v materiáli reagujú.  

      Na materiál sa nevzťahuje obmedzenie prístupu k informáciám.